航哥旺勢食住上 一桿入洞小鳥球
2024年05月03日 13:30
東網電視
更多新聞短片
航哥今早又有搏殺動靜。
葉楚航馬房近期勢頭十足，剛啱夜賽憑「謙謙君子」及「蟲草之凰」贏一口孖寶，手風大順梗係要食住上唔好停，今期賽事又有搏殺動靜，第2場五班2000米「小鳥」轉倉初出，睇往績的確難以信服，但係見到航哥朝早為此駒備戰打點個樣，全程緊張萬分，似乎佢真係有啲計仔。
7時10分，「小鳥」安排蔡明紹單跳兩段，練者在隧道口即場向騎者畀柯打，再盯實馬兒行出跑道，隨即攞起望遠鏡及計時器督操，戰駒走來步伐輕快，狀態對辦，查番之前操練表，原來曾與廐侶「大至尊」及「蟲草之凰」拍跳，地位絕不簡單，今次賠率既有分頭，賽前也顯露出搏殺動靜，不妨認真注視，話唔定有意外驚喜。